arnastofnun/IGC-2024 huggingface dataset:
Láta kornið hverfa

Hækkað matvælaverð stafar að litlu leyti af matarskorti eða af framleiðslu á lífrænu eldsneyti. Stafar fyrst og fremst af spákaupmennsku. Fjármálaöfl láta kornið hverfa. Þau sitja á því eins og ormar á gulli í von um að selja síðar á margföldu verði. Lítil verðsveifla verður þannig að hungri í þriðja heiminum, þar sem korn skilur milli lífs og dauða. Fjölþjóðafyrirtæki eru fremst í flokki matarbraskara heimsins. Þau voru illa séð áður, en verða fljótt hötuð um allan þriðja heiminn. Fjölþjóðleg viðskiptasamtök verða að taka á þessum vanda, áður en hann leiðir til styrjaldar ríkra og fátækra.
Frávik frá markaðshyggju

Fagmenn segja hver á fætur öðrum Geir forsætis hafa rangt fyrir sér. Geir trúði spuna frá ímyndunarfræðingum bankanna. Það var ekki Íbúðalánasjóður, sem skrúfaði upp fasteignaverð. Það voru bankarnir, sem ruddust inn á íbúðamarkaðinn með 90% lánum. Sem þeir vilja núna gera töluvert dýrari. Íbúðalánasjóður er eldra fyrirbæri en bankarnir, fjármálastofnun með félagslegu ívafi. Sjálfstæðismenn hafa löngum viljað sjóðinn feigan, en Framsókn varði hann falli í síðustu ríkisstjórn. Nú sjá hins vegar allir, að þjóðfélagið getur ekki verið án þessa fráviks frá markaðshyggju.
Sjálfstæðið er í Evrópu

Svíar eru í Evrópusambandinu, en við ekki. Samt höfum við tekið upp 80% af því regluverki, sem Svíar hafa tekið upp. Hafi Svíar misst sjálfstæði sitt til Bruxelles, þá höfum við þegar glatað 80% af því. En þá er ekki tekið tillit til, að Svíar hafa atkvæðisrétt í bandalaginu, en við ekki. Í raun höfum við tapað meiru af sjálfstæði okkar en Svíar hafa gert. Því að við höfum ekkert um nein evrópsk mál að segja, höfum bara tugi manna í vinnu við að þýða reglugerðir. Við munum því endurheimta hluta af sjálfstæði okkar með því að ganga í Evrópusambandið. Þar fáum við sæti við öll borð.
Skakkt klúður í mýrinni

Misheppnuð er vinningstillagan um framtíð Vatnsmýrar. Ekki vegna þess að skipulagsfræðingar hafi minna vit á skipulagi en borgarstjórinn. Heldur vegna þess að rangar voru forsendur skipulagsins af hálfu borgarstjórnar. Þeir vildu hafa umferðarmiðstöð úti í horni, við Skerjafjörð. Í stað þess að hafa hana við umferðaræðina Hringbraut. Forsendur, sem byggjast á rugli úr pólitíkusum, geta aldrei orðið að nytsömu skipulagi. Þegar Ólafur F. Magnússon segir, að tillögur séu klúður, breiðir hann yfir staðreynd: Að forsendurnar, sem pólitíkusar gáfu arkitektum, voru hefðbundið klúður.
Ágætiseinkunn fallista

Í skoðanakönnun gáfu kjósendur ráðherrunum falleinkunn, öllum nema Jóhönnu Sigurðardóttur. Í annarri könnun gáfu kjósendur ríkisstjórninni hins vegar ágætiseinkunn, svipaðar tölur og í kosningunum. Þetta voru alvöru kannanir, ekki atkvæðagreiðslur á vefnum. Hvernig geta margir mínusar gert einn plús? Það byggist á, að ekkert er að marka kannanir. Íslendingar svara út í hött og segja örugglega ekki satt. Sannleikur er bara eitt af mörgum tækjum í samskiptatækni þjóðarinnar. Okkur er öllum hollt að umgangast niðurstöður skoðanakannana með varúð. Láta þær ekki segja skoðunum okkar fyrir verkum.
Ónýtir bankar íslenzkir

Íslenzkir bankar hafa hingað til sloppið vel frá kreppunni. Þeir tóku ekki þátt í vafasömum fasteignalánum, sem knésettu erlenda banka. Komast þó ekki lengur í ódýrt fé til að endurlána hér. Eru orðnir ónýtir sem lánastofnanir innanlands. Geta bara lánað með okurvöxtum. Þetta kemur niður á fólki og fyrirtækjum. Fá dæmi eru um, að rekstur standi undir vöxtunum, sem bankar heimta nú. Og venjulegt fólk nýtur þess, að Íbúðalánasjóður er enn til. Í verðbólgunni skrimtir fólk með því að kaupa ekkert upp í skuld, enga bíla, engan lúxus. Vandinn hefst svo, þegar bankar hækka vexti á gömlum lánum.
Skrítinn fer og skrítinn kemur

Ég er sáttur við borgarstjóraskiptin í London. Einn óútreiknanlegur fer og annar óútreiknanlegur kemur í staðinn. Ken Livingstone var fínn stjóri og Boris Johnson getur orðið fínn líka. Ken gaf skít í hefðbundnar reglur um framgöngu pólitíkusa. Hann gerði ýmsar breytingar til góðs fyrir borgina, þorði til dæmis að minnka umferðina með sköttum. Boris virkar líka eins og skrítningi, var ritstjóri ruglblaðsins Spectator. En stórar borgir þurfa róttækari lausnir en krummaskuð á borð við Reykjavík. Þess vegna er gott, að stórborgarstjórar séu skrítnir. Mega mín vegna vera vægir geðsjúklingar.
Bænakallið er frábært

Frábært er, að listneminn Þórarinn Ingi Jónsson nenni að vekja Reykvíkinga um fimmleytið nokkra morgna. Mér finnst gott mál að trufla góðborgara með bænakalli múslima nokkur skipti. Finnst gott, að gangverkið í stöðnuðu lífi Íslendinga sé truflað. Mér finnst líka gott að koma í trúuð lönd og vera vakinn upp af kirkjuklukkum eða bænakalli. Ég held við höfum gott af öllu slíku. Þó vil ég sérstaklega taka fram til að hindra misskilning, að ég er andvígur fjölmenningu. Ég vil alls ekki slá af landssiðum til að múslimar móðgist ekki fyrir hönd spámannsins. Svo sem vegna eðlilegs skætings í garð trúaðra.
Gráa, langa, slétta tízkan

Gráar, langar, sléttar innréttingar eru í tízku, minna á glansandi stál. Fyrst komu þessar óvistlegu innréttingar í eldhústækjum, síðan í eldhúsum og loks um alla íbúð. Ræturnar liggja í norrænum veitingahúsum, þar sem fólki líður illa. Eldhús fólks af holdi og blóði geta verið svona, ef þau eru aldrei notuð. Grá, löng og slétt eldhús verða ljót, ef fletirnir truflast af matvinnslu og öðrum sóðaskap. Enda eru þessi eldhús skúlptúr, ekki hagnýtar vistarverur. Um húsbúnaðartízku eins og um fatatízku gildir ágæt klisja: “Tízka er svo ljót, að skipta þarf um hana tvisvar á ári.”
Einnig Bretar eru fífl

Fátt bendir til, að Gordon Brown sé verri pólitíkus eða forsætis en slíkir eru að meðaltali. Samt hefur hann rústað brezka Verkamannaflokknum á aðeins tæpu ári. Sem pólitíkus er Brown samt hrein himnasending í samanburði við fyrirrennarann, Tony Blair. Sá var mesti lygalaupur samtímans, sagði aldrei satt orð ótilneyddur. Hann fór illa með Bretland, en vann þó allar kosningar með glæsilegum yfirburðum. Sigurganga Blair og ósigur Brown eru skýrt dæmi um, að fólk er fífl. Kjósendur eru fífl í Bretlandi eins og þeir eru á Íslandi og í öðrum lýðræðisríkjum. Heimskunni eru engin takmörk sett.
Gerræði í þingflokki

Ég sat þingflokksfundi Sjálfstæðis sem ritstjóri Vísis undir lok sjöunda áratugarins. Tími Viðreisnar með Bjarna Benediktsson sem forsætis. Mér kom Bjarni fyrir sjónir sem harðstjóri. Þingmenn hoppuðu kringum hans eins og hræddir þrælar kringum húsbónda. Hann stjórnaði með harðri hendi, lét vita, ef þeir brugðust væntingum. Suma lagði hann í einelti, svo sem Þorvald Garðar Kristjánsson. Sá kveinkaði sér, gat aldrei setið né staðið eins og Bjarni vildi. Mér sýndust fundirnir andlýðræðislegt gerræði þrælahaldara. Ég fílaði aldrei Bjarna. Sjálfstætt hugsandi fólk hefði aldrei þolað hann.
Nelson Mandela terroristi

Nelson Mandela er á lista Bandaríkjanna yfir eftirlýsta hryðjuverkamenn. Einn merkasti núlifandi maður heims er skráður terroristi. Sem ætti því að grípa og senda í pyndingabúðir í Guantanamo. Hins vegar eru hvorki George W. Bush né Dick Cheney á listanum, þótt þeir ættu að vera þar. Margt fleira skemmtilegt fólk er á listanum, t.d. Barbara Masekela, sem var sendiherra Suður-Afríku í Bandaríkjunum 2002-2006. Listinn yfir meinta terrorista er gott dæmi um geðveika ruglið, sem ræður ríkjum í Bandaríkjunum. Ungabörn eru handjárnuð þar á flugvöllum, ef þau eru alnafnar fólks á listanum.
Séra Wright er réttur

Bandaríkjamenn hneykslast á séra Jeremiah Wright, sem var prestur Barack Obama. Samt fer Wright ekki bara með bull. Bandaríkin eru vissulega mesta drápsríki heimsins og stærsta hryðjuverkaríki heimsins. Bandaríkjamenn tala um “mistök” í Írak. En fást ekki til að hafna rétti ríkisins til að fara í nafni frelsis með eldi og brennisteini um heiminn. Enginn þriggja frambjóðenda til forseta er fær um að rétta af utanríkispólitískan kúrs Bandaríkjanna. Nýja hægrið hefur geirneglt umræðuna í landinu. Svo að þjóðin er ófær um að sjá sannleikann um sjálfa sig sem hryllingsþjóð.
Löggan er eðlislygin

Trukkur Sturlu Jónssonar var á löglegum stað á bílastæði utan þjóðvegar númer eitt. Trukkurinn truflaði ekki umferð á þjóðveginum. Löggan réðist óð á bílinn, braut í honum rúðu, skemmdi drifskaft. Þetta er enn eitt atriðið, sem sýnir, að löggan hafði kolrangt fyrir sér í Norðlingaholti. Að löggan lýgur blákalt um alla framvindu málsins. Staðreyndirnar eru þessar. Löggan er ofbeldishneigður óvinur þjóðarinnar númer eitt. Henni er eðlislægt að ljúga. Henni er stjórnað af fólki, sem er ekki í lagi. Munum líka, að meirihluta tímans var það fasistalöggan, sem stöðvaði umferð á þjóðveginum.
Hræsni fjögurra af sex

Ég valdi sex nafngreinda bloggara, sem skrifuðu af heift um Josef Fritzl, heimtuðu refsingar og pyndingar. Þar af fjórir, sem hafa sett fram skrítnar skoðanir á öðrum sviðum. Skoðanir, sem stuðla að einkalífi manna á borð við Fritzl. Þessir fjórir styðja samfélag einkalífs. Þeir telja, að engum komi við, hvað gerist inni á heimilum. Vilja refsa fjölmiðlum og papparössum fyrir að raska einkalífi fólks. Fjórir af sex kenna sögumanni um ótíðindi. Ef enginn hefði frétt af Fritzl, væri málið auðvitað dautt. Fjórir af sex heiftúðugum voru hræsnarar, reiðubúnir að taka þátt í næstu galdrabrennu.
Einkalífið í Amsetten

Í tólf ár bjó Alfred Dubanovsky ofan við kjallarann í húsi Josef Fritzl. Heyrði undarleg hljóð upp úr kjallaranum og varð var við undarlega hegðun húseiganda um kvöld og nætur. Fritzl bannaði honum að hnýsast. Dubanovsky hlýddi, enda taldi hann þetta vera einkamál Fritzl. Hundrað manns bjuggu á ýmsum tímum í húsinu. Hneykslið í Amsetten er dæmigert fyrir samfélag, sem bannar forvitni nágranna. Samfélag, sem setur einkalífið á stall. Samfélag Austurríkis og Norðurlandanna, þar á meðal Íslands. Frá Noregi berast þær fréttir, að sifjaspell séu algeng. Í skjóli einkalífs. Enginn spyr neins.
Bljúgir Baugsfeðgar

Jóhann Hauksson minnir í DV helgarinnar á tilraun Sjálfstæðisflokksins til að sýna Jón Ásgeir Jóhannesson í handjárnum. Ríkislögreglustjóri fór með fríðu föruneyti og sjónvarpsliði til Keflavíkurvallar til að handtaka Jón á minnisstæðan hátt. Jón lenti hins vegar í Reykjavík og slapp undan aðgerð Haraldar Johannessen. Aðgerðin var runnin undan rifjum Davíðs Oddssonar forsætis. Síðan hafa Baugsfeðgar ævinlega kysst á bláa hönd kvalara sinna. Jóhannes Jónsson skreið meira að segja lágt í heilsíðu blaðaauglýsingu fyrir síðustu kosningar. Hann hvatti fólk beinlínis til að kjósa Flokkinn.
Löggur fjarlægjast fólk

Því meira sem löggur vopnast, þeim mun meira fjarlægjast þær fólkið. Löggur eru komnar með á heilann, að hættulegt sé að vera innan um fólk. Búnar að fá piparúða til að hrekja fólk burt og kalla hann varnarúða. Á landsþingi sínu samþykktu löggurnar að lýsa yfir stríði gegn fólkinu í landinu. Þær heimtuðu rafbyssur. Þegar í stað. Strax. Landsþingið, sem nú stendur í Munaðarnesi, vísar til, að almenningur sé “daglega” að ofsækja löggur. Við minnumst þess, þegar fimm löggur lágu í stundarfjórðung ofan á konu. Þær handtóku mann, sem spurðist fyrir um þörfina á því. Löggan má passa sig.
Aj 3: Konungleg sifjaspell

Aj reyndi ekki bara að treysta völd sín í Egyptalandi með morðum. Hann hafði reynt að eiga barn með dóttur sinni, Nefertiti/Smenkkare faraó. Nú reyndi hann það með dótturdóttur sinni, Ankesemanem drottningu. Hvorugt tókst, en síðan hefur Ay verið frægur sem valdafíknasta stórmenni heims. Hann tapaði valdastríði fyrir Horemheb hershöfðingja, sem var kvæntur Mutnodjmet, annarri dóttur Aj. Þau áttu ekki börn. Þessi merka og skrítna faraó-ætt gyðinga dó því út, en herforinginn Rameses I tók við sem faraó. Samtímaheimildir fjalla um þessar sviptingar. Satt er oft sögum skrítnara.
Aj 2: Örvænting drottningar

Þegar Aj hafði drepið Tutankamun faraó, reyndi drottningin Ankesemanem að halda völdum og losna við kynferðislegt áreiti afa síns. Hún skrifaði þá þetta bréf til Suppiluliuma I, konungs Hattí, þar sem nú er Tyrkland: “Eiginmaður minn er látinn og ég á engan son. Mér er sagt, að þú eigir marga. Þú gætir gefið mér einn þeirra til eiginmanns. Ég vil engan hér í landi, ég er hrædd.” Þetta skjal er enn til í höfuðborginni Hattusa. Sonurinn Sannansa var sendur frá Hattí til Egyptalands, en Aj sat fyrir honum, drap hann og föruneyti hans. Aj ríkti síðan sem faraó í fjögur ár.
Aj 1: Aj drap gullkónginn

Aj og Tija voru frægðarsystkin í Egyptalandi fyrir 3.300 árum, börn Juga gyðings frá Akmim. Tija giftist Amenhótep III faraó. Þau áttu soninn Akenhaten faraó. Honum mistókst að gera eingyðistrú á sólina að ríkistrú. Aj var faðir hinnar fögru Nefertiti, sem varð drottning Akenhaten. Sá týndist og Nefertiti varð faraó undir nafninu Smenkkare. Faðir hennar og fleiri drápu hana. Aj lét dóttur hennar, dótturdóttur sína, Ankesemanem, giftast syni Akenhaten faraó. Sá var Tutankamun faraó, frægur af gullgröf sinni í Konungadal. Börn þeirra komust ekki á legg og Aj drap Tutankamun.
Dreyma skjótar lausnir

Ítalir hafa löngum verið veikir fyrir froðusnökkum. Einu sinni höfðu þeir Mussolini. Hafa nú Silvio Berlusconi, Umberto Bossi og Gianni Alemanno. Hitlerskveðja og fasistasöngvar eru komnir til skjalanna. Lægri miðstéttir eru veikar fyrir svona trúðum. Þær hafa farið halloka í lífinu, enda hafa þjóðartekjur staðnað á Ítalíu. Spánverjar eru orðnir tekjuhærri. Við þessar aðstæður dreymir fólk um skjótar lausnir og því er lofað skjótum lausnum. Auðmenn eins og Berlusconi telja sig geta stjórnað ferðinni við slíkar aðstæður. Það héldu þeir líka fyrir stríð, á Ítalíu, Spáni og í Þýzkalandi.
Geir veður í villu

Geir H. Haarde hefur rangt fyrir sér. Það voru ekki mistök að heimila Íbúðalánasjóði að veita 90% lán. Sjóðurinn er félagsstofnun, sem á að gera almenningi kleift að eignast þak yfir haus. Svo framarlega sem ætla má, að fólk geti staðið við afborganir. Hlutverk hans er betra en forverans. Hann á ekki að lána svo lítið, að bankarnir komist að með sína okurvexti. Einmitt nú hefur komið í ljós, að Íbúðalánasjóður er eina ljósið í myrkri okurlána. Banka-slúbbertum er illa við sjóðinn og rægja hann hjá Geir. Hann trúir öllu, er þeir segja honum. Geir verður að leita sér nær að sökudólgi.
Bændablaðið er mitt blað

Aðalblað landsins er Bændablaðið, 19. aldar blað á 21. öld. Þar eru fínar smáauglýsingar, þar fékk ég heyblásara til að blása spónum. Þar er fullt af gagnlegum hlutum og sætum myndum af kúm innan um textreklame auglýsenda. Fríblað, kostað af auglýsingum, sem gagnast bændum. Þar lýsir hugsjónamaður í löngu máli áratuga langri þrá sinni í að þjóna heilsu hesta. Hún leiddi hann til að fara að selja brezkt hestafóður, er fjórar kynslóðir fabríkanta framleiða. Í blaðinu verður aldrei rannsóknablaðamennska. En velgengni þess sýnir, að einstaka sinnum getur félagsrekstur slegið við einkarekstri.
Hitlerskveðja í Róm

Stuðningsmennirnir heilsuðu með því, sem við köllum Hitlerskveðju, þegar nýkjörni borgarstjórinn kom í fyrradag. Þeir æptu “Greifinn, greifinn” eins og afarnir og sungu gamla fasistasöngva. Gianni Alemanno var í gamla daga leiðtogi ungra nýfasista á Ítalíu, en er nú orðinn borgarstjóri í Róm. “Við erum allir Falange” hrópaði Silvio Berlusconi, þegar klappað var fyrir Alemanno í þinghúsinu. Umberto Bossi, leiðtogi Norðurbandalagsins, kvartaði yfir þvermóðsku vinstri manna. “Ef þeir vilja átök”, sagði hann, “hef ég alltaf 300.000 menn reiðubúna”. Fasisminn er uppvakinn til valda á Ítalíu.
Flóttamálaráðherrann

Forsætisráðherra okkar er sífellt á flótta. Hann er hræddur við fjölmiðla og vill helzt ekki tala við þá. Hann á erfitt með tjá sig, ef umræða er honum ekki að skapi. Á þingi hreytir hann skætingi í þá, sem hann telur vega að persónu sinni. Þar á meðal í Guðna Ágústsson. Hann fer í heimsókn til Evrópusambandsríkja og jafnvel til stækkunarstjóra Evrópusambandsins. Þá þarf hann sérstaklega að taka fram, að ekki sé rætt um Evrópuaðild. Þótt slíkar heimsóknir geti ekki haft neinn annan tilgang. Ef vandræði koma upp, vonar hann, að þau leysist af sjálfu sér. Hann er greinilega verkkvíðinn.
Guðlaugur rústar spítalann

Hjúkkur neita að fallast á tillögu Landsspítala um frestun nýs vaktakerfis til 1. október. Tillagan felur ekki í sér neitt frávik frá nýja kerfinu. Hjúkkurnar létu því ekki ginna sig. Þær verða horfnar úr starfi að morgni 1. maí. Við tekur öngþveiti á kostnað sjúklinga, sem sumir hverjir munu skaðast og jafnvel deyja. Allt má rekja til heimsku Guðlaugs Þórðarsonar ráðherra. Hann hrakti forstjóra spítalans úr starfi, meðal annars með því að neita að tala við hann. Slík er heimska ráðherrans, að hann sparkaði úr ljónagryfjunni eina manninum, sem gat fundið diplómatíska lausn málsins.
Davíð: Það var mér að kenna

Davíð Oddsson hefur svarað bréfi Guðna Ágústssonar. Ástæðan fyrir vandræðum okkar núna eru gerðir ríkisstjórnarinnar, sem Guðni Ágústsson sat í, segir Davíð. Hann gleymdi að taka fram, að hann var sjálfur forsætis þeirrar sömu ríkisstjórnar. Í svarinu var Davíð að gagnrýna sjálfan sig. Stytt útgáfa af svari Davíðs hljóðar svona: “Það var mér að kenna”. Segir allt sem segja þarf um stjórnmálaforingja á Íslandi. Þeir eru óhæfir til allra verka, hvort sem þeir eru ráðherrar eða seðlabankastjórar eða sendiherrar. Og þeir eru hrokafyllstir, þegar þeir láta okkur vita, að þeim sé alveg sama.
Veggjakrot og torfæruhjól

Ríki og sveitarfélög eiga ekki að útvega veggi handa fólki til að krota á. Menn geta bara keypt sér teikniblokk eða striga. Veggjakrot kann að vera list, en einkum er það sóðaskapur. Berlín var illa haldin af kroti um tíma og Reykjavík er að sökkva í fenið. Ríki og byggðir eiga ekki heldur að útvega brautir fyrir torfæruhjól. Þótt fólk hafi keypt sér hjól, fylgir því engin skylda á herðum opinberra aðila. Slík vélhjól hafa lengi verið til vandræða í náttúrunni og hafa spillt slóðum göngufólks og hestamanna. Hinu opinbera ber engin skylda til að styðja villta athafnaþrá af neinu tagi.
Veruleikinn er oft einn

Bandarískir fjölmiðlar ganga langt í hlutleysi, vilja birta tvær skoðanir á hverju máli. Þótt veruleikinn sé bara einn. Á sumum málum eru einfaldlega ekki tvær hliðar. Jörðin er kúlulaga, ekki flöt. Því eru flatjarðarsinnar ekki marktækir. Ekki eru tvær jafngildar hliðar á afstöðu til þróunar lífs á jörðinni, til umhverfismála, til stríðsins gegn Írak. Í bókinni Right is Wrong ræðir Arianna Huffington vandann. Afskræmt hlutleysi fjölmiðla leiðir til, að ímyndun fær sama vægi og veruleiki í hugum fólks. Nærri helmingur Bandaríkjamanna ímyndar sér, að Saddam Hussein hafi sprengt tvíburaturnana.
Vantar Franco og Mussolini

Sjálfstæðisflokkinn vantar sinn Franco eða Mussolini. Er foringjaflokkur, ekki málefnaflokkur. Flokkur, sem fylkir sér um foringja sinn og lætur hann segja sér, hvað gera skuli. Geir er of hræddur til að vera foringi, fer í felur. Foringjar voru hins vegar Bjarni Ben og Davíð Oddsson. Á valdaskeiði þeirra líkaði Sjálfstæðismönnum lífið. Að því leyti er flokkurinn svipaður ítölskum fasistum og spánskum falangistum. Slíkur flokkur passar í okkar samfélag, sem er smátt og pínulítið fasistalegt. Íslendingar trúa á klisjur á borð við Stétt með stétt, helzta vígorð Flokksins og ítalskra fasista.
Á tíföldum Evrópuhraða

Verðbólguhraðinn í dag er tíu sinnum meiri en í Evrópusambandinu. Hér er hraðinn rúmlega 20%, en þar er hraðinn 2%. Við erum aftur orðin sama þriðja heims þjóðin og við vorum fyrir aldamót. Við þykjumst vera menn með mönnum í útlöndum. Við heimtun aðgang að öryggisráðinu og höfum keypt fyrirtæki út um allar trissur. En við kunnum ekki fótum okkar forráð heima fyrir. Allt væri það auðveldara, ef við notuðum evru, en ekki krónu. Með evru gætu þriðja heims pólitíkusar okkar í ríkisstjórn og seðlabanka ekki haldið úti einkavitleysu hér á landi. Við þurfum að fleygja okkur í faðm 2% verðbólgu.
Formaður riðar til falls

Max Mosley riðar til falls sem forseti alþjóðasambands bílíþrótta. Þú veizt það ekki, ef þú fylgist bara með Formúlu 1 í sjónvarpi eða lest fréttir á kappakstur.is. Þar er Mosley helgur maður. Hann var myndaður með nokkrum hórum í nazistabúningi. Það hefur táknrænt gildi, því að faðir hans var formaður brezkra nazista. Þetta skaðar álit bílíþrótta. Nú hefur Ísrael afturkallað heimboð. Ferrari og Porsche, BMW og Mercedes, Honda og Toyota heimta betri formann. Mark Webber og Niki Lauda segja Formúlu 1 ekki hafa efni á Mosley. Honum er hafnað af bandarísku samtökunum. Hann er dauður.
Menntaðir drykkjurútar

Bretar eiga við sama ölæðisvanda að stríða og við. Á báðum stöðum samþykkir samfélagið, að menn sleppi fram af sér taumunum. The Independent fjallaði um vandræðin fyrir nokkru. Drykkjurútar koma þar ekki bara úr stéttum verkamanna og iðnaðarmanna, heldur einnig menntamanna. Rakin eru dæmi um, að lögfræðingar láti eins og bestíur á pöllunum í fótboltaleikjum. “Ég er lögfræðingur og dómari”, gargaði einn, þegar hann var tekinn. Biskup var staðinn að innbroti í bíl, þar sem hann grýtti leikföngum út um gluggann. Í báðum löndum þarf að taka harðar á drykkjurútum og slípa lög um fyllerí.
“Hættið að drepa fólk”

“Látið talíbana í friði”, segir Hamid Karzai, leppstjóri Bandaríkjanna í Afganistan. “Hættið að drepa fólk”, segir hann líka. Þetta hefur allt öfug áhrif, segir hann, grefur undan stjórninni. Kom fram í viðtali New York Times. Forsetakosningar verða næsta ár og Karzai sér fram á fylgishrun. Ástandið hefur versnað í landinu. Hernaður Bandaríkjanna og Nató skaðar almenning. 9.000 óbreyttir borgarar hafa fallið í aðgerðum Vesturveldanna. Þess vegna er risinn ágreiningur milli hernámsliðs og leppstjórnar. Þreytt Evrópuríki vilja kalla her sinn heim, án þess að það verði kallaður flótti.
Latur maður – lítið hey

Ég hef lítið birt af fjölmiðlarýni í þessum greinarkornum. Tilefnin eru að vísu dagleg. En ég nenni bara ekki að fylgjast svo náið með fjölmiðlum, að það gagnist í rýni. Stuttar útgáfur af pappírsfréttum blaða eru á netinu, oftast með minni froðu en í upphaflegu fréttunum, sem ég nota því ekki. Sjónvarp frétta er tilgangslítið. Þar fer hálftími í að koma að efni, sem rúmast á einni síðu í blaði. Myndin truflar auk þess fréttir. Ég hlusta stundum á þær, en horfi ekki. Mér væri þjáning að bæta úr þessu. Því hef ég sjaldan burði til að rýna fjölmiðla. Latur maður, lítið hey, segir klisjan.
Ráðuneyti spinnur lygaþráð

Utanríkisráðuneytið hefur af og til í heilt ár látið mæla afstöðu fólks til framboðs Íslands í öryggisráð Sameinuðu þjóðanna. Ráðuneytið hefur haldið niðurstöðunum leyndum. Þar með er það að blekkja kjósendur, ljúga að þeim. Það telur, að fólki komi niðurstöður þessara kannana ekki við. Það var ekki fyrr en í þessum mánuði, að það birti niðurstöðu nýrrar könnunar. Birtingin stafar af, að meirihluti spurðra studdi framboðið að þessu sinni. Þá taldi ráðuneytið óhætt að láta fólk vita. Að baki vinnubragðanna er ógeðfellt ráðuneyti, sem telur sig hafa vald til að spinna þjóðinni lygaþráð.
Varnarúði – ástarúði

Piparúðinn heitir varnarúði í Morgunblaðinu. Hví ekki kalla hann ástarúða? Væri í samræmi við söguna 1984 eftir George Orwell. Þar hafði stjórnin búið til tungumál, Newspeak, þar sem svart var hvítt. Innanríkisráðuneytið hét ástarráðuneyti og stríðsráðuneytið hét friðarráðuneyti. Stríðsráðuneyti Vesturlanda heita varnarmálaráðuneyti. Þaðan er orðið varnarúði. Jóhannes Nordal hóf Newspeak á Íslandi. Hann fann upp orðið gengisbreyting yfir gengislækkun. Alltaf er verið að ljúga að ykkur. Mér sýndust löggurnar með úðann ekki vera í neinni vörn. Fremur virtust þær vera að fá fullnægingu.
Sankti Gunnar kærir Árna

Gunnar Gunnarsson aðstoðarvegamálastjóri fékk embætti á pólitískum grunni. Hann telur það jafngilda því að vera tekinn í heilagra manna tölu. Hann ætlar að kæra Árna Johnsen alþingismann fyrir gróft orðbragð um sig sem embættismann. Árni skrifaði grein í Moggann, sem var hófstilltari en flest það, sem Árni lætur frá sér fara. Gunnar kastar líka skít í Morgunblaðið, sem birti greinina með fullum rétti. Og einnig í Sjálfstæðisflokkinn. Ég held, að Gunnar sé úti á þekju. Brýnt er að viðhafa gróft orðbragð um meirihluta embættismanna. Um Gunnar Gunnarsson eins og aðra heilaga menn.